Diari Oficial de la Generalitat Valenciana


Sumari del DOGV 7541, del 05-06-2015 (2015/5229)

RESOLUCIÓ de 29 de maig de 2015, del president de la Comissió Gestora dels Processos d'Accés i Preinscripció en les Universitats Públiques del Sistema Universitari Valencià, per la qual es publiquen les dates del procediment d'admissió al primer curs dels ensenyaments universitaris oficials de grau en les universitats públiques de la Comunitat Valenciana i els seus centres adscrits, per al curs 2015-2016, així com altres acords de l'esmentada comissió.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7541

Data del DOGV
:   05-06-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/5229


Data del document
:   29-05-2015

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 29 de maig de 2015, del president de la Comissió Gestora dels Processos d'Accés i Preinscripció en les Universitats Públiques del Sistema Universitari Valencià, per la qual es publiquen les dates del procediment d'admissió al primer curs dels ensenyaments universitaris oficials de grau en les universitats públiques de la Comunitat Valenciana i els seus centres adscrits, per al curs 2015-2016, així com altres acords de l'esmentada comissió. [2015/5229]  
La normativa bàsica sobre accés i admissió als ensenyaments universitaris oficials de grau es recull en el Reial Decret 1892/2008, de 14 de novembre, pel qual es regulen les condicions per a l'accés als ensenyaments universitaris oficials de grau i els procediments d'admissió a les universitats públiques espanyoles.  
En l'àmbit de la Comunitat Valenciana, es va dictar el Decret 80/2010, de 7 de maig, del Consell, pel qual es regula la Comissió Gestora dels Processos d'Accés i Preinscripció en les Universitats Públiques del Sistema Universitari Valencià, que determina en l'article 4 les funcions de l'esmentada comissió en matèria de preinscripció en les universitats públiques del sistema universitari valencià.  
En virtut de l'esmentat decret, es va dictar la Resolució de 27 de maig de 2013, del president de la Comissió Gestora dels Processos d'Accés i Preinscripció en les Universitats Públiques del Sistema Universitari Valencià, per la qual es publica l'acord d'esta sobre regulació dels procediments d'admissió al primer curs dels ensenyaments universitaris oficials de grau en les universitats públiques i els seus centres adscrits de la Comunitat Valenciana.  
D'acord amb els apartats 6 i 11 de l'esmentada Resolució de 27 de maig de 2013, la Comissió Gestora dels Processos d'Accés i Preinscripció en les Universitats Públiques del Sistema Universitari Valencià ha pres nous acords quant a la gestió dels processos de preinscripció per al curs 2015-2016.   
De conformitat amb el que disposa el Reial Decret 1892/2008, de 14 de novembre, i en virtut de les atribucions conferides pel Decret 80/2010, de 7 de maig, del Consell, pel qual es regula la Comissió Gestora dels Processos d'Accés i Preinscripció en les Universitats Públiques del Sistema Universitari Valencià, l'esmentada comissió ha adoptat els acords següents.  
  
Primer. Terminis de presentació de sol·licituds de preinscripció per al curs 2015-2016  
1. Els estudiants ompliran la seua sol·licitud de preinscripció per a l'admissió al primer curs dels ensenyaments universitaris oficials de grau en les universitats públiques i els seus centres adscrits de la Comunitat Valenciana per al curs 2015-2016, a través de l'assistent telemàtic allotjat en la pàgina web de la Conselleria d'Educació, Cultura i Esport, en l'adreça www.preinscripcion.gva.es.  
Els estudiants presentaran la sol·licitud de preinscripció bé de forma telemàtica o bé fent-la arribar, junt amb la documentació necessària, a la universitat corresponent, segons els corresponga, en virtut del que establix la Resolució de 27 de maig de 2013 abans esmentada (DOCV 31.05.2013), dins dels terminis que s'indiquen a continuació:  
  
  
A) Del 15 de juny al 3 de juliol de 2015, ambdós inclosos:  
  
- L'alumnat que es presenta a les proves d'accés a la universitat del curs 2014-2015 en la convocatòria ordinària de juny.  
  
- L'alumnat que ja dispose de les seues qualificacions de cursos anteriors: de Batxillerat, o cicles formatius de grau superior, o titulats universitaris.  
  
- L'alumnat que haja superat les proves d'accés a la universitat de majors de 25 o 45 anys, o el procés d'accés de majors de 40 anys.  
  
  
  
B) Del 15 de juny al 13 de juliol de 2015, ambdós inclosos:  
  
- L'alumnat que es presenta a la prova d'accés a la universitat del curs 2014-2015 en la convocatòria extraordinària de juliol. Els qui s'hagen presentat a la Comunitat Valenciana hauran de realitzar la sol·licitud de preinscripció telemàtica des del moment que disposen de la seua clau de PAU, que els serà facilitada el primer dia de realització de les proves, fins al dia 13 de juliol, inclusivament, encara que no coneguen les seues qualificacions de la prova d'accés, serà el programa informàtic el que carregarà les seues qualificacions, quan estiguen disponibles, abans del procés de baremació i adjudicació de places.  
No podran presentar la seua sol·licitud de preinscripció fins al 13 de juliol: els alumnes que tinguen aprovada la PAU amb anterioritat i es presenten en la convocatòria extraordinària de juliol de 2015 per a pujar nota, ja que la seua nova qualificació només la podran utilitzar en la convocatòria de preinscripció del curs 2016-2017.  
  
- L'alumnat amb el títol de Batxillerat Europeu o amb el títol de Batxillerat Internacional.  
- L'alumnat procedent de sistemes educatius d'estats membres de la Unió Europea o d'altres estats amb què s'hagen subscrit acords internacionals aplicables respecte d'això.  
  
- L'alumnat procedent de la resta de sistemes educatius estrangers.  
  
  
- Els titulats universitaris de l'any 2015.  
  
- L'alumnat que obtinga el seu títol de Tècnic Superior de Formació Professional, o de Tècnic Superior d'Arts Plàstiques i Disseny, o de Tècnic Esportiu Superior, en el curs 2014-2015.  
  
2. L'alumnat d'altres comunitats autònomes o l'alumnat que s'examina en la UNED, que es presenten a les proves d'accés a la universitat del curs 2014-2015 en les seues respectives convocatòries extraordinàries, així com els alumnes de cicles formatius de grau superior de la Comunitat Valenciana que finalitzen els seus estudis en la seua convocatòria extraordinària del present curs (es presenten o no a la fase específica de la prova d'accés en la convocatòria extraordinària de juliol) presentaran la sol·licitud en paper, junt amb la documentació corresponent, dins del termini que s'establix en l'apartat b) del punt 1 anterior, i si no disposa en el mencionat termini de la documentació necessària, no podran participar en el procés de preinscripció.  
  
3. L'alumnat a què es referix el punt 2 anterior que no puga participar en el procés de preinscripció per no conéixer les seues qualificacions dins del termini de preinscripció que els correspon es dirigirà directament a les universitats públiques de la Comunitat Valenciana per a sol·licitar plaça quan tinguen les seues qualificacions, al mes de setembre, i tindran els mateixos drets d'adjudicació que els alumnes de la Comunitat Valenciana que hagen superat la prova d'accés a la universitat en la convocatòria extraordinària de juliol de 2015.  
  
Segon. Autorització per a verificar dades d'identitat, domicili i residència  
1. La presentació de la sol·licitud de preinscripció de forma telemàtica, segons s'establix en l'apartat tercer punt 2 de l'esmentada Resolució de 27 de maig de 2013, comportarà automàticament l'autorització a l'òrgan gestor per a comprovar les dades d'identitat, domicili i residència segons el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. No obstant això, si l'estudiant no desitja prestar la seua autorització per a la dita comprovació, no podrà fer la presentació de forma telemàtica i, per tant, haurà d'accedir a l'assistent de preinscripció per l'apartat destinat a la resta d'alumnes, i una vegada omplida la sol·licitud, haurà d'imprimir-la i presentar-la en el lloc corresponent, segons s'indica en la mateixa sol·licitud, aportant una fotocòpia del seu document d'identitat (NIF, NIE, passaport, etc.).  
  
  
Tercer. Modificació de l'annex I de la Resolució de 27 de maig de 2013  
Es modifica l'annex I de la Resolució de 27 de maig de 2013, del president de la Comissió Gestora dels Processos d'Accés i Preinscripció en les Universitats Públiques del Sistema Universitari Valencià, per la qual es publica l'acord d'esta sobre regulació dels procediments d'admissió al primer curs dels ensenyaments universitaris oficials de grau en les universitats públiques i els seus centres adscrits de la Comunitat Valenciana, per a fer incloure dos possibilitats més de petició de titulacions per als sol·licitants amb prova d'accés per a majors de 45 anys i amb procés d'admissió per a majors de 40 anys, el model de sol·licitud modificat s'inclou com a annex I a la present resolució.  
  
  
València, 29 de maig de 2015.- El president de la Comissió Gestora dels Processos d'Accés i Preinscripció en les Universitats Públiques del Sistema Universitari Valencià: Manuel Tomás Ludeña.